বিপর্যস্ত উত্তরবঙ্গে ত্রাণ সামগ্রী দিতে রওনা হলেন গয়েশপুরের তৃণমূল কর্মীরা

নদীয়া: প্রাকৃতিক দুর্যোগে (Natural Calamity) বিধ্বস্ত উত্তরবঙ্গের (North Bengal) পরিস্থিতি এখনও স্বাভাবিক হয়নি। বহু মানুষ আশ্রয় নিয়েছেন ত্রাণ শিবিরে। সেই দুর্গত মানুষের পাশে দাঁড়াতে এগিয়ে এল গয়েশপুর (Gayeshpur) শহর তৃণমূল (TMC) ট্রেড ইউনিয়ন।

শুক্রবার সকালে সংগঠনের সভাপতি দেবাশীষ দাসের নেতৃত্বে দুটি গাড়ি ভর্তি শুকনো খাবার, ত্রিপল ও নিত্যপ্রয়োজনীয় সামগ্রী নিয়ে উত্তরবঙ্গের উদ্দেশ্যে রওনা দেন সংগঠনের একাধিক কর্মী। দেবাশীষবাবু জানান, “দল আমাদের নির্দেশ দিয়েছে—এই কঠিন সময়ে সাধারণ মানুষের পাশে দাঁড়াতে হবে। তাই আমরা নিজেদের উদ্যোগেই দুর্গত এলাকায় ত্রাণ সামগ্রী পৌঁছে দিতে যাচ্ছি।”

আরও পড়ুন: বিএসএফ-র ইন্টার ফ্রন্টিয়ার ফুটবল প্রতিযোগিতা ঘিরে উন্মাদনা নদীয়ার কল্যানী স্টেডিয়ামে

তিনি আরও বলেন, “মানুষের কষ্টের দিনে পাশে দাঁড়ানোই প্রকৃত সংগঠনের কাজ। উত্তরবঙ্গের মানুষ এখন মারাত্মক সমস্যায় রয়েছেন, আমরা চাই আমাদের সামান্য প্রয়াসে তাঁদের কিছুটা উপকার হোক।”

স্থানীয় মহলে তৃণমূল ট্রেড ইউনিয়নের এই মানবিক উদ্যোগের প্রশংসা হয়েছে। গয়েশপুর শহরে এই ত্রাণযাত্রা ঘিরে তৈরি হয়েছে এক ইতিবাচক বার্তা—মানুষের প্রয়োজনে পাশে থাকা দলমত নির্বিশেষে সকলের দায়িত্ব।